पेडणेः पुराय पेडणे तालुक्यांस सध्या उदकाचो उणाव जाला. पेडणेच्या उदका पुरवण कार्यालयांत लेगीत कर्मचारी आनी अभियंत्यांचो उणाव आसा. पयलीं चार अभियंते आशिल्ले सध्या दोनूच आसात आनी तांचेर कामाचें चेंपण पडटा. काय कर्मचारी निवृत्त जाल्यात मात ताचे सुवातेर नव्या कर्मचाऱ्यांक धाडूक नात. लोकांक उदका पुरवण करपी ह्या कार्यालया कडेन सरकारान लक्ष दिवचें अशी सूचोवणी लोकांनी केल्या.
 ह्या कार्यालयांत संदीप मोरजकार व्हो अभियंतो सेवेंत कायम आसा. गौरीश ठाकूर हांका सरकारी कामगार सोसायटी वतीन थंय काम दिलां. दोन अभियंत्यांची गरज आसून लेगीत तांची नियुक्ती अजून केली ना. निवृत्त जाल्ल्या कर्मचाऱ्याचें सुवातेर कोणाक घेवंक नाशिल्ल्यान सगळ्या कामाचेर परिणाम जाता. अभियंत्याक बसकां खातीर वच्चें पडटा ताका लागून पायपलायन देखभाल आनी हेर कामा कडेन लक्ष दिवपाक तांचे कडेन वेळ आसना.
 पेडणे तालुक्यांत 19 हजारां परस चड नळ कनेक्शनां आसात. सगळ्या नळांत उदक सोडपा खातीर कर्मचारी आनी अभियंत्यांक धांवपळ करची पडटा. उदका पुरवणेची समस्या सुटावी करपा खातीर अभियंते आनी कर्मचाऱ्यांक धाडपाची सामकी गरज आसा.
 पेडण्यातली उदकाची समस्या सुटावी करपा खातीर गांवगांवांनी जलकुंभ उबारपाक मंजुरी मेळ्ळ्या. 24 नव्यो टांक्यो बांदपाचें काम सुरू आसा. नानाची पाणी, भुतवाडी, तोरसें, वझरी, हरमल, पत्रादेवी, धारगळ, नागझऱ, तुये हॉस्पिटल, मुरमुसें, पराष्ट्रें. तुयें उद्देगीक वसणूक, कासारवर्णे, हणखण, उगवें, इब्रामपूर, तोरसें हरिजन वाडो, आगरवाडो, मालपें, दाडाचीवाडी, धारगळ हांका सध्या टाकयांचें काम चल्लां. 14 टाकयांचें काम पुराय जालां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 